钦定古今图书集成/历象汇编/庶征典/第177卷 > 《为扬州李长史作千秋节进毛龟》
## 钦定古今图书集成/历象汇编/庶征典/第177卷 > 《为扬州李长史作千秋节进毛龟》

萧颖士

臣某言：“臣闻在昔上皇之御极也，则元化有助，嘉祥
必臻，故升中于天而四灵是格。若夫出洛登坛、青文
丹甲之瑞，王霸以降，辽哉敻乎，不可得而闻已。然其
缅邈郊薮，威夷简牒，与时而升，降者，亦往往而存。未
有含道德之纯粹，阐祖宗之休命，俛视千载，潜通百
灵，允符秘祉，若今之盛者也。伏惟皇帝陛下至诚允”
迪，悬解自衷，神有契而斯辅，道惟深而不测。故锱铢
系“表，寤寐胥庭。七曜垂文，则元言焯叙；千秋表节，则
绿错来仪。以今月某日，所部江都县崇虚观讲圣注
《道德经》于元元皇帝座隅”，有毛龟出见。翠毫金介，烁
日霏烟，迹殊生育，来缘感召。应陛下长灵之期，符先
圣谷神之妙。知来藏往，实见于兹。休“征委集，万方幸
甚。手舞足蹈，倍百恒情。无任喜悦之至，谨奉表以闻。”